KOMISIJOS REGLAMENTAS (EB) Nr. 448/2005
2005 m. kovo 15 d.
iš dalies keičiantis Tarybos reglamentą (EEB) Nr. 3880/91 dėl valstybių narių, žvejojančių Šiaurės Rytų Atlante, nominalaus laimikio statistinių duomenų teikimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 17 d. Tarybos reglamentą (EEB) Nr. 3880/91 dėl valstybių narių, žvejojančių Šiaurės Rytų Atlante, nominalaus laimikio statistinių duomenų pateikimo (1), ypač į jo 2 straipsnio 3 dalį,
kadangi:
(1)
Šiaurės Rytų Atlanto žvejybos komisija (NEAFC - North-East Atlantic Fisheries Commission) per 2002 m. lapkričio mėn. metinį susitikimą rekomendavo, kad norint pagerinti žuvų telkinių jai priklausančiuose tarptautiniuose vandenyse valdymą, iš institucijų, atsakingų už laimikio statistinių duomenų rinkimą ir rengimą, turėtų būti reikalaujama nustatyti tam tikrus statistinių sričių rajonus.
(2)
Tarptautinės jūrų tyrinėjimo tarybos (ICES) Giluminės žvejybos darbo grupė rekomendavo apibrėžti Šiaurės Rytų Atlanto statistinių sričių rajonus, kad būtų tiksliau nustatyti giluminės žvejybos plotai.
(3)
Kad būtų galima įgyvendinti Tarptautinės žvejybos Baltijos jūroje komisijos sprendimą Baltijos jūros 28 srities žuvų telkinius valdyti kaip du atskirus vienetus, reikalingi šių vienetų statistiniai duomenys.
(4)
ICES (Tarptautinė jūrų tyrinėjimo taryba), remdamasi Žuvininkystės valdymo patariamojo komiteto patarimu, pareikalavo Jungtinių Tautų Maisto ir žemės ūkio organizacijos pakeisti savo „Statlant 27A“ klausimyną, prašant nacionalinės valdžios institucijų pateikti detalesnius laimikio, sugaunamo tam tikruose Šiaurės Rytų Atlanto vandenyse, statistinius duomenis.
(5)
Šiame reglamente numatytos priemonės atitinka Tarybos sprendimu 72/279/EEB (2) įsteigto Žemės ūkio statistikos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3880/91 II ir III priedai keičiami atitinkamai šio reglamento I ir II priedais.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 15 d.